HOE OM AFSTAND TE DOEN VAN DIE KLASKAMER MENTALITEIT – Da Vinci Kind
September 17, 2015 | Da Vinci Kind
Ek glo almal van ons was al daar. Ons besluit om ons kinders tuis te laat leer, maar voor ons dit weet het ons 'n volledige klaskamer ingerig; swartbord en al! Ons trek ons hakskoene aan, en siedaar – Juffrou Tuisonderrig is gereed om klas te gee!
Hoe doen ons afstand van die klaskamer mentaliteit?
Die geheim lê in ons redes vir tuisonderwys. Gaan besoek weer jou redes, en jy sal sien dat dit juis van die klaskamer is waarvan jy wou afstand doen.
Die wêreld is mooi. Daar is so baie om te sien en te leer. Ek wou nie hê my seuns moes in die skoolbanke gaan sit en leer om soos ander te dink nie. Ek wou nie hê mensgemaakte instellings moes hulle beroof van hulle oorspronklikheid nie. Ek wou hulle 'n geleentheid gee om te leer sonder om van hulle uniekheid afstand te doen.
Dis hoe ons dit reggekry het om van die klaskamer mentaliteit afstand te doen:
Maak dit 'n gebedsaak
Vertrou God om te lei. Bid, vra vir leiding, en moedig jou kinders aan om saam te bid. Leer hulle om wysheid en insig van God te vra. Vertrou op God om Sy wil sigbaar te maak.
Skep 'n leervriendelike huis
Ons huis loop oor van leer materiaal. Van boekrakke propvol boeke, aanlyn hulpbronne tot by kunsmateriaal. Alle oorbodige speelgoed is weggepak vir spesiale dae, sodat my kinders op hulle eie inisiatief en verbeelding kan staatmaak. Geen vrae word beantwoord nie, maar elke vraag word ondersoek. Hierdeur leer ek my kinders om hulle eie vrae te beantwoord.
Laat gerus die lyne kruis
Alhoewel ons 'n wonderlike ruimte het vir leer, waar al ons hulpbronne is, kruis die lyne gereeld in ons huis. Party dae leer ons sommer in die kombuis, waar dit so maklik is om wetenskap projekte aan te pak, en soms bly ons sommer in die bed omdat dit darem so lekker is om op 'n reёndag aanlyn te leer. Laat kruis gerus die lyne sonder om skuldig te voel.
Loop 'n pad van geloof
Geloof, vir ons, is die hart van ons tuisonderwys. Van wiskunde, tot by wetenskap; alles word aan ons geloof gemeet. Ons weeg evolusie op teen ons geloof en besluit of ons daarmee saamstem of nie, en wanneer ons onderwerpe navors is geloof ons maatstaf.
Gooi jou drang om te beheer oorboord!
Om werklik waar die klaskamer mentaliteit oorboord te gooi, moes ek leer om my behoefte aan beheer oorboord te gooi. Ek moes leer om my kinders toe te laat om hulle eie opinies te vertrou, sonder om myne te laat inmeng. Ek moes laat gaan van my droom om 'n perfekte tydskrif huis te bou, want daar waar leer plaasvind kan dit eenvoudig nie altyd netjies en perfek wees nie. Haal diep asem wanneer jou eetkamertafel toe is onder kunsmateriaal, glimlag en weet – jou kinders leer!
Posted in God: Ons leermeester, Laat vaar skool, Leerstyle, Ondersoek Gebaseerde Leer	geloof en tuisonderwysholistiese leerklaskamer mentaliteitondersoek gedrewe leer
< DAG 1 – ONS MAAK GROEN SAP!
MINDER DRUK >
2 thoughts on "HOE OM AFSTAND TE DOEN VAN DIE KLASKAMER MENTALITEIT"
September 18, 2015 om 11:54 vm
My gunsteling is nr 5! Dis woes bevrydend. Nie dat ek ophou droom het van daai tydskrif mooi huis nie 😉
September 18, 2015 om 4:46 nm
Ek is al baie beter daarmee, maar ek dink ek is met 'n Garden and Home tydskrif in die hand gebore! Hou so van 'n mooi huis! 🙂